
[bookmark: TextBodyBegin]Euroopan parlamentti, joka
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Ortegan ja Murillon hallinto on vuodesta 2018 lähtien purkanut demokraattisia instituutioita ja oikeusvaltiota ja poistanut perustuslakiuudistuksella poliittisen moniarvoisuuden sekä vainonnut vastustajia, toimittajia, papiston edustajia, alkuperäiskansojen johtajia, ihmisoikeuksien puolustajia ja kansalaisyhteiskuntaa;
B.	ottaa huomioon, että Nicaraguaa käsittelevä ihmisoikeusasiantuntijoiden ryhmä on todennut, että vuodesta 2018 lähtien tapahtuneet loukkaukset voivat olla rikoksia ihmisyyttä vastaan; ottaa huomioon, että kansalaisyhteiskunnan toimintamahdollisuudet on tosiasiallisesti tukahdutettu ja että yli 5 600 kansalaisjärjestöä ja 80 prosenttia kansalaisyhteiskunnan organisaatioista on lakkautettu ja sadat tuhannet ihmiset on pakotettu maanpakoon;
C.	ottaa huomioon, että ihmisoikeusjärjestöt ovat raportoineet mielivaltaisista pidätyksistä, eristysvankeudessa pitämisestä ja tahdonvastaisista katoamisista; ottaa huomioon, että elokuusta 2025 lähtien YK on kirjannut kolme vankilakuolemaa, jotka liittyvät epäasiallisiin olosuhteisiin ja riittämättömään sairaanhoitoon;
D.	ottaa huomioon, että Carlos Brenes, joka vuonna 2018 oli pidätetty kansalaismielenosoitusten vuoksi ja jota oli kidutettu, ja Salvadora Martínez pidätettiin uudelleen elokuussa 2025, heitä pidettiin eristysvankeudessa ja heidät tuomittiin ilman asianmukaista menettelyä 15 vuodeksi vankeuteen ”maanpetoksesta”; ottaa huomioon, että Brenes sairastaa diabetesta ja häneltä on evätty lääkitys;
E.	ottaa huomioon, että Miskitun alkuperäiskansan johtaja ja hajotetun Yatama-puolueen puheenjohtaja Brooklyn Rivera pidätettiin syyskuussa 2023, hän katosi tahdonvastaisesti yli 32 kuukaudeksi ja kuoli vankeudessa 30. toukokuuta 2026; ottaa huomioon, että viranomaiset kieltäytyivät luovuttamasta hänen ruumiistaan ja että hänen jäännöksiään etsivät sukulaiset katosivat;
1.	tuomitsee jyrkästi Ortegan ja Murillon hallinnon järjestelmälliset sortotoimet, mielivaltaiset pidätykset, tahdonvastaiset katoamiset, lumeoikeudenkäynnit, maanpakoon pakottamiset, yksityistämiset, menetetyksi tuomitsemiset ja rikokset ihmisyyttä vastaan;
2.	vaatii vapauttamaan välittömästi ja ehdoitta Brenesin, Martínezin ja kaikki poliittiset vangit, kumoamaan poliittisin perustein annetut tuomiot, antamaan tietoja vankien kohtalosta ja olinpaikasta sekä todistamaan välittömästi, että he ovat elossa;
3.	kehottaa valtaapitäviä viranomaisia takaamaan kaikille pidätetyille mahdollisuuden tavata perhettään ja asianajajiaan sekä saada sairaanhoitoa ja varmistamaan kansainvälisen valvonnan Nelson Mandela -sääntöjen mukaisesti; kehottaa antamaan uudelleen YK:n ihmisoikeusmekanismeille pääsyn pidätyskeskuksiin;
4.	kehottaa tutkimaan pikaisesti Brooklyn Riveran kuoleman, palauttamaan hänen jäännöksensä ja vapauttamaan hänen kadonneet sukulaisensa sekä varmistamaan vastuuvelvollisuuden;
5.	tuomitsee kristittyjen kirkkojen, alkuperäiskansojen ja kansalaisyhteiskunnan edustajien sekä vastustajien ja heidän sukulaistensa vainoamisen; kehottaa palauttamaan kaikkien mielivaltaisesti lakkautettujen järjestöjen toiminnan ja kunnioittamaan uskonnon- ja vakaumuksenvapautta;
6.	kehottaa tukemaan demokraattisia toimijoita ja kansalaisyhteiskuntaa niin Nicaraguassa kuin maanpaossa; kehottaa EU:ta varmistamaan, että mikään EU:n rahasto tai monenvälinen rahasto ei tue hallintoa, ja laajentamaan kohdennettuja pakotteita rikoksentekijöitä vastaan, mukaan lukien Daniel Ortega ja hänen sisäpiirinsä;
7.	kehottaa noudattamaan Amerikan valtioiden ihmisoikeustuomioistuimen ratkaisua; tukee vastuuvelvollisuuden varmistamista muun muassa tuomioistuimen yleistoimivallan avulla ja siirtämällä asia Kansainvälisen rikostuomioistuimen käsiteltäväksi; muistuttaa kannastaan Alessio Casimirrin luovuttamiseen;
8.	kehottaa neuvostoa ja komissiota aktivoimaan demokratialausekkeen ja keskeyttämään assosiaatiosopimuksen soveltamisen Nicaraguan osalta niin kauan kuin sorto jatkuu; korostaa, että parlamentti ei aio äskettäin perustetussa parlamentaarisessa assosiaatiovaliokunnassa olla yhteydessä hallinnon edustajiin;
9.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioille, YK:lle, Amerikan valtioiden järjestölle ja Nicaraguan viranomaisille.

